Erősödött Budapest, de lemaradt a Mol - Napi.hu
A Budapesti Értéktőzsde részvényindexe, a BUX 48,12 pontos, 0,11 százalékos emelkedéssel, 44 470,93 ponton zárt hétfőn.
K. Kiss Gergely, 2020. január 20. hétfő, 19:58
Török Lajos, az Equilor Befektetési Zrt. vezető elemzője szerint az enyhe pluszban záró magyar tőzsdén az iránykeresés volt jellemző. A forgalom nem volt túl nagy, nem érte el az átlagos kétharmadát sem, de ez megszokott, amikor az amerikai tőzsdén - mint hétfőn, a Martin Luther King emléknap miatt - szünnap van.
A részvények kicsit divergálnak, különösen a Mol volt "gyenge zónás" 1,82 százalékos mínusszal, míg a Magyar Telekom 2,34 százalékos emelkedésével jó teljesítményt nyújtott. Emelkedett az OTP és enyhébb mértékben a Richter is.
Európában szintén nem volt nagy forgalom, a DAX index 0,1 százalékos pluszban, a francia index 0,4 százalékos mínuszban fejezheti be a napot - idézi az MTI.
A forint délelőtt tovább gyengült, 337 forint közelébe is elért, miután azonban a Magyar Nemzeti Bank (MNB) bejelentette, hogy elutasította az összes devizaswap-tenderre beérkezett ajánlatot, jelentős forinterősödés kezdődött. A BÉT zárása előtt már 334,54-en jegyezték a forintot az euróval szemben. Az erősödés valószínűleg az MNB lépésére adott reakció volt - mondta a vezető elemző.
Az MNB hétfőn egyik futamidőre sem fogadott el ajánlatot a forintlikviditást nyújtó devizaswap-tenderen. A szerdai lejáratot és a tenderek eredményét figyelembe véve az MNB által biztosított bankrendszeri többletlikviditás január 22-én így 38 milliárd forinttal, 2235 milliárd forintra csökken.
A jegybank hangsúlyozta: az MNB a jegybanki swapeszközt a megcélzott kiszorítási hatás elérése érdekében az autonóm likviditási hatások ellentételezésére használja, így önmagában a swapállomány változása monetáris politikai szempontból nem értelmezhető.